Diari Oficial de la Generalitat Valenciana


Sumari del DOGV 7071, del 19-07-2013 (2013/7091)

RESOLUCIÓ de 28 de juny de 2013, de la consellera d'Educació, Cultura i Esport, per la qual es crea la Comissió de Valoració Documental.
----------------------------------------------------------------------------------------------------------------------------------------

### Dades del document

Número de DOGV
:   7071

Data del DOGV
:   19-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7091


Data del document
:   28-06-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * arxiu
    * reglament intern
    * tractament de la informació
    * legislació

RESOLUCIÓ de 28 de juny de 2013, de la consellera d'Educació, Cultura i Esport, per la qual es crea la Comissió de Valoració Documental. [2013/7091]  
La Llei 4/1998, d'11 de juny, de la Generalitat, de Patrimoni Cultural Valencià, crea en l'article 85 la Junta Qualificadora de Documents Administratius. Segons la llei, correspon a esta l'estudi i dictamen de les qüestions relatives a la qualificació, utilització, integració en els arxius, exclusió d'estos i inutilitat administrativa dels documents.  
  
Amb posterioritat, la Llei 3/2005, de 15 de juny, de la Generalitat, d'Arxius, determina les directrius bàsiques quant a la naturalesa, composició i funcions de la Junta Qualificadora de Documents Administratius. Precisament, entre les seues funcions destaca l'estudi de les taules de valoració documental que es presenten, per a emetre el corresponent dictamen preceptiu i vinculant, on es propose la conservació permanent de la documentació i l'ingrés en els arxius històrics o bé l'eliminació per la seua inutilitat administrativa i cultural. El mateix article 11 de la Llei d'Arxius establix que es podran crear les comissions de valoració documental que es consideren necessàries per a l'elaboració de les taules de valoració documental.  
  
Les previsions legals anteriors han sigut desplegades pel Decret 189/2005, de 2 de desembre, del Consell de la Generalitat, pel qual es regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. En el seu capítol III, relatiu a la valoració de la documentació i, concretament, en l'article 13, s'establix que els diferents departaments de l'Administració de la Generalitat crearan les seues pròpies comissions de valoració documental, mitjançant una resolució del titular del departament per a elaborar les propostes de les taules de valoració documental dels documents i les sèries documentals generades per les unitats administratives pròpies, de les entitats de dret públic amb personalitat jurídica pròpia que en depenen, de les persones juridicoprivades vinculades a estos en el capital o dotació de les quals participe majoritàriament la Generalitat, i de les persones privades, físiques o jurídiques, gestores de servicis públics de competència de la Conselleria d'Educació, Cultura i Esport, pel que fa als mencionats servicis.  
A la vista dels antecedents exposats, es fa necessària la creació de la Comissió de Valoració Documental, de la Conselleria d'Educació, Cultura i Esport, amb la qual cosa es complixen els mandats normatius en els termes que s'arrepleguen en la present resolució:  
  
Primer  
Es crea la Comissió de Valoració Documental de la Conselleria d'Educació, Cultura i Esport, com a òrgan col·legiat de caràcter tècnic, la funció de la qual és l'elaboració de les propostes de taules de valoració documental referents als documents i sèries documentals generades per les unitats administratives corresponents, per a presentar-les a la Junta Qualificadora de Documents Administratius.  
La Comissió de Valoració Documental elaborarà les propostes de les taules de valoració documental de les sèries documentals generades per les unitats administratives de la mateixa conselleria, de les entitats de dret públic amb personalitat jurídica pròpia dependents d'aquella, de les persones juridicoprivades vinculades a esta, en el capital o dotació de les quals participe majoritàriament la Generalitat, i de les persones privades, físiques o jurídiques, gestores de servicis públics de competència de la Conselleria d'Educació, Cultura i Esport, pel que fa als mencionats servicis.  
L'elaboració de les propostes de taules de valoració documental serà realitzada per la Comissió de Valoració Documental a iniciativa pròpia o a petició dels òrgans responsables de les sèries documentals. La realització dels expedients de les propostes de taules de valoració s'executarà en les unitats administratives amb la col·laboració del tècnic arxiver. No podrà accedir al corresponent arxiu cap sèrie documental de la qual, prèviament, no s'haja aprovat la corresponent proposta de taula de valoració documental.  
Es qualificarà i valorarà només la documentació original, i correspondrà presentar l'oportuna proposta a l'òrgan que conserve la documentació original.  
  
Segon  
La Comissió de Valoració Documental de la Conselleria d'Educació, Cultura i Esport estarà formada per:  
a) Presidència: la persona titular de la Secretaria General Administrativa.  
b) Vicepresidència: la persona titular del Servici de Coordinació i Assumptes Generals.   
c) Secretaria: la persona titular de la Secció de Documentació de la Conselleria d'Educació, Cultura i Esport.  
d) Vocal: un funcionari/ària de grup A, informàtic, designat per la Direcció General de Tecnologies de la Informació de la Conselleria d'Hisenda i Administració Pública.   
e) Vocal: un funcionari/ària adscrit a l'òrgan superior o directiu la sèrie o sèries del qual siguen objecte de valoració.  
Els membres de la Comissió podran delegar la seua representació i vot.  
La Comissió de Valoració Documental, quan l'assumpte així ho exigisca, podrà convocar representants d'altres òrgans i d'ens públics i privats adscrits a la Conselleria d'Educació, Cultura, i Esport, o que en depenguen, directament afectats pel supòsit que haja de ser analitzat o valorat, amb veu i sense vot.   
Així mateix, la Comissió de Valoració Documental podrà requerir l'assessorament que considere necessari per a la millor realització de les seues funcions.  
  
València, 28 de juny de 2013.- La consellera d'Educació, Cultura i Esport: María José Catalá Verdet.